b'\n_START_ARTICLE_\n\xc5\xa0krge\n_START_PARAGRAPH_\n\xc5\xa0krge so dihalni organ rib in nekaterih drugih vodnih organizmov.\n_START_SECTION_\nRibe\n_START_PARAGRAPH_\nPri ribah \xc5\xa1krge le\xc5\xbeijo v \xc5\xa1kr\xc5\xbeni votlini, ki je pokrita s \xc5\xa1kr\xc5\xbenim poklopcem. V votlini je ve\xc4\x8d \xc5\xa1kr\xc5\xbenih lokov, ki so stisnjeni tesno skupaj. Pretok vode skozi \xc5\xa1krge poteka skozi usta. Ko se usta odprejo prite\xc4\x8de voda noter, obenem pa se zaprejo \xc5\xa1kr\xc5\xbeni poklopci. S tem se raz\xc5\xa1iri \xc5\xa1kr\xc5\xbena votlina, pritisk v \xc5\xa1kr\xc5\xbeni votlini pa je manj\xc5\xa1i od tistega v ustih, zaradi \xc4\x8desar voda, polna kisika ste\xc4\x8de mimo \xc5\xa1krg. V naslednjem koraku se \xc5\xa1kr\xc5\xbeni poklopci razprejo in voda ste\xc4\x8de iz njih._NEWLINE_Nekatere ribje vrste imajo v ustih tudi nekak\xc5\xa1ne zaklopke, ki prepre\xc4\x8dujejo povratni tok vode iz \xc5\xa1krg nazaj v usta._NEWLINE_Pri kostnicah sestavljajo \xc5\xa1krge po \xc5\xa1tirje \xc5\xa1kr\xc5\xbeni loki na vsaki strani telesa. Na vsakega od lokov, ki imajo v\xc4\x8dasih tudi posebne izrastke, imenovane \xc5\xa1kr\xc5\xbeni trni, sta name\xc5\xa1\xc4\x8deni po dve vrsti tankih \xc5\xa1kr\xc5\xbenih listi\xc4\x8dev, njihova povr\xc5\xa1ina pa je pove\xc4\x8dana s \xc5\xa1tevilnimi gubami. \xc5\xa0kr\xc5\xbeni trni se pojavljajo predvsem pri ribah, ki se prehranjujejo z mikroskopsko majhnimi organizmi in delujejo kot filter za hrano. \xc5\xa0kr\xc5\xbeni listi\xc4\x8di so sestavljeni iz enoslojne vrhnjice, med njenimi celicami pa so \xc5\xa1tevilne sluzne \xc5\xbeleze in celice, ki uravnavajo izlo\xc4\x8danje soli. Pod vrhnjico so razpredene \xc5\xa1tevilne kapilare, ki dajejo \xc5\xa1krgam rde\xc4\x8d videz.'